時宰生日詩五首  其一
作者：周紫芝
朝代：宋

paragraphs: 皇天産萬彚，瑣碎不足名。
青黄百草中，幻作芝九莖。
惡鳥不敢語，紫鳯丹霄鳴。
尤物倘或出，四海稱隆平。
太史上圖牒，后夔奏韺䪫。
豈知人中瑞，千載乃一生。
神高下蒼籙，昴宿扶漢氓。
天亦甚愛惜，殷勤遺黎煢。
聖主答天意，一酌尊老成。
願公於斯年，擁佩朝玉京。